आम आदमी पार्टी के बिहार में जोरदार स्वागत, भ्रष्टाचार रही मुख्य मुद्दा
बिहार में आम आदमी पार्टी आपन संभावना के तलाश करता। दिल्ली में मिलल जीत से पार्टी के हिम्मत बढ़ल, अवरू अब दिल्ली के अलावे देश के अवरू राज्य में उतरे के तैयारी चलता। एही कार्यक्रम में पार्टी, दिल्ली के बाद बिहार की ओर बढ़े के कोशिश करतीया।
शनिवार के पार्टी बिहार में विजय जुलूस के संगे आपन मौजूदगी के दर्ज करवलस, एकरा संगे लोग से मिले अवरू संगठन के बरियार बनावे के काम शुरू हो गईल। पार्टी पटना समेत राज्य के बहुते हिस्सा में स्टॉल के माध्यम से लोग से जुड़े के काम शुरू क देलस।
बिहार में पार्टी के संपर्क सूत्र, रवि कुमार कहले कि, “पार्टी अभी सदस्यता कार्यक्रम त नईखे शुरू कईले, लेकिन स्टॉल अवरू वेबसाइट के माध्यम से लोग जुड़े शुरू हो गईल बाड़े”।
रवि कुमार कहले कि अभी हमनी के संगठन के बढ़ावे खाती स्टॉल लगावे से आगे कुछूओ नईखी जा कईले, लेकिन तबहुओ, सिर्फ पटना में हमनी के 15,000 के करीब सदस्य हो गईल बाड़े। रवि कहले कि, अभी तक जे केहु हमनी से जुडल बा, उ सभे लोग अपने आप आईल बाड़े।
रवि के अनुसार पार्टी अगिला महिना के बीच में लोग से मिले-जुले के कार्यक्रम शुरू करी। लोकसभा चुनाव के बारे में रवि के कहनाम बा कि, अभी तक पार्टी के ओर से ए बारे में अंतिम फैसला नईखे भईल। संगही, उनुकर कहनाम बा कि अगिला महिना के दूसरका हफ्ता तक एकर फैसला भी हो जायी।
रवि के कहनाम बा कि, अगर राज्य में लोकसभा चुनाव लड़े के फैसला होखता त, हमनी के अभी संगठन के छोड़, सीधा-सीधा लोकसभा चुनाव के प्रचार शुरू क देवे के।
बिहार में लोकसभा चुनाव से जुड़ल मुद्दा के बारे में रवि के कहनाम बा कि पार्टी उहाँ भी भ्रष्टाचार के ही मुख्य मुद्दा बनाई, संगही दिल्ली के तर्ज प हर लोकसभा सीट खाती अलगा से घोषणा पत्र भी बनावल जायी।
जब रवि से पूछाईल कि, ‘पार्टी के बिहार से कईसन आशा बा’ त, उ कहले कि, आजतक बिहार में सिर्फ B (भाजपा + जदयु) अवरू C (काँग्रेस + राजद + लोजपा) के ही विकल्प रहे लेकिन अब मैदान में A (आम आदमी पार्टी) भी आ गईल बा। रवि के अनुसार लोग B अवरू C के आज़मा के अकुता गईल बाड़े, अब लोग A के भी मौका दिहल चाहतारे।
रवि इ कबूल कईले कि राज्य में पार्टी के स्थिति बहुत हद तक दिल्ली में केजरीवाल के शासन प टीकल बा। उ कहले कि राज्य के जनता केजरीवाल के शासन के बहुत नजदीक से देख रहल बिया।
सही भी बा, दिल्ली में बिहार के रहेवाला लोग के संख्या बहुत अधिक बा एहसे इ लगभग तय बा कि दिल्ली में केजरीवाल के सरकार जवना ओर जायी ओकर असर बिहार में पार्टी के चुनावी गणित प भी परी।
बिहार में कवनो बाहुबली अवरू आपराधिक चरित्र के आदमी से दूर रहे के वादे के संगे पार्टी के कहनाम बा कि, उ उहाँ भी अयीसन कवनो समझौता ना करी। पार्टी साफ कईलस कि लोग के अपना ओर ले आवे खाती कवनो ‘दलाल’ से बात ना कईल जायी। रवि कहले कि, हमनी के घरे-घरे जा, जनता से सीधा-सीधा बात करेंके, हमनी के कवनो ‘बिचौलिया’ के एकरा में शामिल ना करेके।
काल्ह, मीडिया के कुछ हिस्सा में इ खबर आईल कि पार्टी के ओर से पटना में सदस्यता अभियान, बाहुबली कुन्दन सिंह सम्हारत बाड़े। एकरा प रवि सफाई देले कि कुन्दन सिंह पार्टी के सदस्यता जरूर लेले बाड़े, लेकिन उनुका के प्राथमिक सदस्यता से आगे अवरू कवनो काम नईखे दियाईल।
उ कहले कि मीडिया के माध्यम से कुन्दन सिंह के बारे में जानकारी मिलते, उनुकर सदस्यता के जांच करे के सिफ़ारिश क दिहल गईल। उ कहले कि अगर कुन्दन से जुड़ल अपराध सही होई त उनुकर सदस्यता रद्द क दीहल जायी।
पार्टी सूत्र के अनुसार बिहार में संगठन के मजबूत करे खाती उहाँ भी दिल्ली निहन, अलग-अलग आंदोलन अवरू कार्यक्रम चलावल जायी। उ कहले कि ए सभे कार्यक्रम में भ्रष्टाचार सबसे बड़ मुद्दा होई।
एही कोशिश में पार्टी अगिला 1 जनवरी के पटना में कारगिल चौक प दिन के 12 बजे से “झाड़ू चलाओ, बेईमान हटाओ संकल्प यात्रा” नाम से एगो कार्यक्रम करेवाली बिया।
पार्टी के आशा बा कि अगर दिल्ली में केजरीवाल के सरकार अपना उम्मेद प सही उतरल त ओकर फायदा बिहार में जरूर मिली, अवरू दिल्ली में मिलल कामयाबी के उ बिहार में भी दोहरावे पायी।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva